Ο κυβερνητικός στρατός της Συρίας ανακάλυψε έναν ομαδικό τάφο, στον οποίο βρίσκονται τα πτώματα 70 αμάχων και στρατιωτικών που εκτελέστηκαν στην ανατολική Γούτα, πρώην προπύργιο των Σύρων αντικυβερνητικών λίγο έξω από τη Δαμασκό, το οποίο πλέον βρίσκεται υπό τον έλεγχο της κυβέρνησης, μετέδωσε το πρακτορείο «SANA».

Ο ομαδικός τάφος εντοπίστηκε «στον κάμπο της Αλάαμπ» κοντά στην πόλη Ντούμα, ανατολικά της συριακής πρωτεύουσας, πρόσθεσε το πρακτορείο αργά χθες, Κυριακή το βράδυ.

Τον Απρίλη του 2018 οι συριακές αρχές ανακατέλαβαν την ανατολική Γούτα, τελευταίο μεγάλο προπύργιο των αντικυβερνητικών έξω από τη Δαμασκό, έπειτα από μια μεγάλη επιχείρηση και συμφωνίες απομάκρυνσης. Στο πλαίσιο αυτών των συμφωνιών, δεκάδες χιλιάδες μαχητές με τις οικογένειές τους εστάλησαν στη επαρχία Ιντλίμπ στη βορειοδυτική Συρία. Από το 2012 έως το 2018 οι ένοπλες οργανώσεις «Ζάιχ αλ Ισλάμ» και «Φαϊλάκ αλ Ράχμαν» κυριαρχούσαν στην ανατολική Γούτα, όπου ήταν παρούσες και άλλες ομάδες, όπως η «Άχραρ αλ Σαμ» και η «Χαγιάρ Ταχρίρ αλ Σαμ» (πρώην παρακλάδι της Αλ Κάιντα στη Συρία).

Σύμφωνα με το «SANA», ο επικεφαλής της στρατιωτικής αστυνομίας της Δαμασκού Μοχάμεντ Μάνσουρ εκτίμησε ότι τα θύματα, ανάμεσά τους μία γυναίκα, εκτελέστηκαν μεταξύ του 2012 και του 2014. Περισσότερα πτώματα θα εκταφούν σήμερα, πρόσθεσε. Ο ιατροδικαστής Αϊμάν Χελού επεσήμανε ότι «τα περισσότερα πτώματα βρέθηκαν με δεμένα τα χέρια», ενώ «οι περισσότεροι εκτελέστηκαν με μία σφαίρα στο κεφάλι».

Πολλοί ομαδικοί τάφοι έχουν εντοπιστεί τα τελευταία χρόνια στη Συρία, κυρίως στις περιοχές που ήταν υπό τον έλεγχο των τζιχαντιστών του «Ισλαμικού Κράτους».

Πηγή: ΑΠΕ-ΜΠΕ, AFP

(Επισκέψεις: 394 φορές, όπου 1 ημερήσιες)